Benke László

*Töröld le a mosolyoddal*

Hajnalban még szeretgettelek,

susogásaimmal ébresztgettelek,

pipacsoknak, orgonáknak megígértelek,

alig mentél el, már visszavártalak,

jobbat akartál, mást szeretni mentél,

csalódásomban meg is csaltalak,

féltékenységemben meg is öltelek,

eltáncoltam bánatom a sírodon,

meg is haltam, eltemettelek,

megőrültem hiányodtól, megőrültelek,

létemmel és nem létemmel elkárhoztalak,

megbocsátod salak létem, megbocsátalak,

álmodj el a bűneimtől, bűneidtől elálmodtalak,

adjál nekem könnyű éjt, csillagokat, holdsugarakat,

adok érte könnyű éjt, csillagokat, holdsugarakat,

töröld le a mosolyoddal bűnös arcomat.